ད་ལྟ་ལ་ཐུག་གི་བར་དུ་ཀིརྟི་ཚང་དང་ཀིརྟི་ཚང་གི་སློབ་བརྒྱུད་ཡོངས་རྫོགས་ཀྱིས་དད་པ་དམ་ཚིག་གཙང་མ་བསྲེས་བསླད་མེད་པ་དང༌།ལྷག་བསམ་རྣམ་དག་གིས་ྋརྒྱལ་བ་རིན་པོ་ཆེ་དང་བོད་སྤྱི་པར་ཞབས་ཕྱི་ཕྲན་བུ་རེ་བསྒྲུབས་པར་བོད་ཕྱི་ནང་གི་རྒྱ་ཆེའི་མང་ཚོགས་ཀྱིས་ཆེ་མཐོང་དང་ཆ་འཇོག་ཆེན་པོ་ཞིག་གནང་བྱུང་བསམ་པའི་ངོས་འཛིན་གསལ་པོ་བྱུང༌།བོད་རྒྱ་ཆེའི་མི་མང་གིས་ཞབས་རིམ་ཤིན་ཏུ་རྒྱ་ཆེན་པོ་བསྒྲུབས་བྱུང་ལ།ལྷག་པར་དུ་ཀིརྟི་ཚང་གི་འབྲེལ་ཡོད་དགོན་མ་ལག་དང་རུ་ལྷ་སྡེ་ཡོངས་ཀྱིས་ཉིན་མཚན་སྦྲེལ་ནས་ཞབས་རིམ་རྒྱ་ཆེན་པོ་ཞིག་བསྒྲུབས་སོང༌།དེ་ཡང་དད་པ་དམ་ཚིག་གཙང་ཞིང་བསྲེས་བསླད་མེད་པ་ཞིག་གི་ཐོག་ནས་བསྒྲུབས་པ་ཡིན་དུས།དེ་ལ་ནུས་པ་དམིགས་བསལ་བ་དང་རྒྱ་ཆེན་པོ་ཞིག་ཐོན་རྒྱུ་ཡོད་པ་ནི་གསལ་པོ་ཡིན་དུས།ང་ཛ་དྲག་གི་ནད་གཞི་ལས་གྲོལ་ནས་དེང་སྐབས་སང་དྲག་ཐུབ་པ་བྱུང་ཡོད།ཐེ་ཝན་ནས་འདིར་འབྱོར་བའི་སྐབས་རྒྱ་གར་དུ་རྒྱུན་སྡོད་བྱེད་མཁན་དང༌།བོད་ནས་འབྱོར་བའི་འབྲེལ་ཡོད་སེར་སྐྱ་མང་ཚོགས་རྣམས་ཐེངས་དང་པོ་ང་ལ་ཐུག་པའི་སྐབས།མང་པོ་ཞིག་ཤི་གསོན་ངོ་འཕྲད་པ་ལྟར་མིག་ཀོང་མཆི་མས་གང་བསྡད་པ་ཞིག་རང་བཞིན་གྱིས་ཡོང་གི་འདུགདེ་འདྲ་བའི་བརྩེ་བ་གཏིང་ཟབ་པོ་ཡོད་པའི་དབང་གིས་གེགས་དང་བར་ཆད་ཡོངས་རྫོགས་སེལ་ནས་ང་ཡིན་ནའང་སྐྱེ་བ་གསར་པ་ལེན་པ་ལྟ་བུ་ཞིག་གྱུར་སོང༌།